****

ШЕШІМ

 ҚАЗАҚСТАН РЕСПУБЛИКАСЫ АТЫНАН

Іс № 2 - 175/2015 09 маусым 2015 жыл

Жамбыл облысының кәмелетке толмағандардың істері жөніндегі мамандандырылған ауданаралық соты құрамында: төрелік етуші судья А., хатшылықта Ә., Тараз қаласы прокурорының көмекшісі И., Меркі ауданы әкімдігінің білім бөлімі жанындағы қорғаншылық және қамқоршылық кеңесінің өкілі Д. (сенімхатпен), Тараз қаласы әкімдігінің білім бөлімі жанындағы қорғаншылық және қамқоршылық кеңесінің өкілі Г. (сенімхатпен) талап қоюшылар Е., М., жауапкерлер А., А., қатысуыларымен Тараз қаласында, жабық сот мәжілісінде талап қоюшылар Е. пен М. жауапкерлер А. мен Б. бала асырап алудың күшін жою туралы арызымен қозғалған азаматтық ісін қарап,

 АНЫҚТАҒАНЫ

 Талап қоюшылар Е. пен М. жоғарыда көрсетілген талап-арызбен сотқа жүгініп, жауапкерлер А. мен К. кәмелет жасына толмаған қыз бала 19 желтоқсан 2011 жылы туылған Қ. асырап алу туралы Меркі аудандық сотының 10 сәуір 2012 жылғы шешімінің күшін жоюды сұрады.

Сот мәжілісінде талапкерлер өздерінің талаптарын толығымен қолдап, 03 желтоқсан 2008 жылдан бастап заңды некеге тұрғандарын, ортақ некеден үш балаларының барын, жауапкерлер А. мен К. талап қоюшы Е. інісі екенін, олардың ортақ балалары болмағандықтан, өздерінің қызы 19 желтоқсан 2011 жылы туылған Қ. жауапкерлердің асырап алуларына өз келісімдерін бергендерін, жауапкерлер тиісті құжаттарды рәсімдеп, нәтижесінде Меркі аудандық сотының 10 сәуір 2012 жылғы сот шешімінің негізінде Қ. атты қыздарын асырап алғандарын айтты.

Соданы, жауапкерлер А. мен К. бірге ұзақ тұрмағандарын, екеуінің мінездері жараспағандықтан 2013 жылы заңды тұрде ажырасып кетіп, бір жастағы Қ. өз еріктерімен талап қоюшылардың өздеріне қолдарына қайтарып бергендерін, сол уақыттан бері Қ. өздерімен бірге тұрып жатқанын, талап қоюшыларды «мама, папа» деп атайтынын көрсетіп, Меркі аудандық сотының 10 сәуір 2012 жылғы жауапкерлер А. мен К. қыздары Қ. асырап алу туралы сот шешімінің күшін жойып, баланың туу туралы куәлігіне оның тегі, аты, жөнін ҚР АІЖК-ің 49 бабының талаптарына сай қосымша арыз келтіріп: «М», ата - анасының аты-жөндерін: әкесі: – «Д», шешесі: – «Н.» деп өзгертуді, қалған бөлігін сол қалпында қалдыруды сұрады.

 Сот мәжілісінде жауапкерлер А. мен К. талап арызбен толық келісіп, өздерінің заңды некеде тұрып жатқан кезінде ағасының қызын асырап алғандарын. Алайда арада көп уақыт өтпей, екеуінің мінездері келіспей, ажырасуға шешім қабылдап, асырап алған қыз бала Қ. биологиялық ата-анасының қолдарына қайтарып, оның толық отбасында, сондай-ақ өзінің туған биологиялық ата-анасының қолдарында болғанын қалап бергендерін. Қазіргі таңда екеуі заңды түрде ажырасып, бөлек тұратындарын көрсетіп, талап арызды толық қанағаттандыруды сұрады.

Меркі ауданы мен Тараз қаласы әкімдігінің білім бөлімі жанындағы қорғаншылық және қамқоршылық кеңесінің өкілдері Д. пен Г. сот мәжілісінде кәмелеттік жасқа толмаған баланың мүддесін қорғау мақсатында талап - арызды қанағаттандыруды сұрады.

 Іс құжаттарын зерделеп, талапкерлердің және олардың өкілінің, жауапкерлердің түсініктерін тыңдап, қорғаншылық және қамқоршылық кеңесінің өкілдерінің пікірін ескеріп, сондай-ақ, прокурордың талап-арызды қанағаттандыру туралы қортындысын тыңдай отырып, сот талап-арызды төмендегі негіздерге сай қанағаттандырылуға жатады деп есептейді.

Қазақстан Республикасы «Неке (ерлі - зайыптылық ) және отбасы» туралы Кодексінің 106-бабының 2-бөлігінде сот баланың мүдделерін негізге алып және оның пікірін ескере отырып, басқа негіздер бойынша да баланы асырап алудың күшін жоюға құқылы делінген.

Сонымен қатар, «Соттардың бала асырап алу туралы істерді қарау кезінде неке (ерлі-зайыптылық) және отбасы туралы заңнаманы қолдануының кейбір мәселелері туралы» ҚР Жоғарғы Сотының 2000 жылғы 22 желтоқсандағы №17 нормативтік қаулысының 16 тармағында сот, кодекстің 106-бабының 2-тармағының талаптарына орай, баланың мүддесін негізге алып және оның пікірін ескере отырып, бала асырап алушының тәртібіне қояр кінә болмаған жағдайда да бала асырап алудың күшін жоюға құқылы делінген.

Іс құжаттарын зерделеу барысында, ұсынылған әлеуметтік-тұрмыстық жағдайларын анықтау актісіне сай, талап қоюшылар М., Ғ. көшесінде төрт бөлмелі үйде тұратындарын, аталған үйде отбасымен және қыздары Қ. бірге тұратындары, үйде балаларға өсіп-өнуге барлық жағдайлар жасалғаны көрінеді. Қ. балабақшаға бармайды, үйде талап қоюшы М. тәрбисінде. Жауапкерлер А. Тараз қаласында, ал А. Меркі ауданында туыстарымен бірге тұрып жатқандары көрінеді.

Мұндай жағдайда, сот талап қоюшылардың талабын негізді деп тауып, баланың мүддесін негізге алып сондай-ақ, жауапкерлер А. мен К. заңды тұрде ажырасып, қазіргі таңда екеуі бөлек тұрып жатқандарын, қыздары Қ. бір жастан бастап талап қоюшылардың, яғни өзінің биологиялық ата-анасының тәрбиесінде екенін, оларды «мама, папа» деп атайтынын ескеріп, Меркі аудандық сотының 10 сәуір 2012 жылғы жауапкерлер А. мен Қ. асырап алу туралы шешімінің күшін жоюды дұрыс деп санайды.

Жоғарыда көрсетілгендердің негізінде, Қазақстан Республикасы «Неке (ерлі - зайыптылық) және отбасы» туралы Кодексінің 106,107 баптарының және Қазақстан Республикасы АІЖК-нің 217 - 221 баптарының талаптарына сүйене отырып, сот

ШЕШІМ ЕТТІ :

Талап қоюшылар Е. пен М. жауапкерлер А. мен К. бала асырап алудың күшін жою туралы талап арызы – қанағаттандырылсын.

19 желтоқсан 2011 жылы туылған қыз бала Қ. асырап алудың күші жойылсын.

Қыз бала Қ. туу туралы акт жазбасын алғашқы қалпына келтіріп, қыз баланың туу туралы акт жазбасына оның аты-жөнін: «М» деп, ата-анасы жеріне: «әкесі» - «Д», «анасы» - «Н» деп көрсетілсін. Бұл өзгерістерді жүзеге асыру Меркі ауданы әкімі аппаратының АХАТ бөлімшесіне жүктелсін.

Қыз бала талап қоюшылар Е. пен М. қамқорына берілсін.

Шешіммен келіспеген жақтар шешімнің көшірмелері тапсырылған күннен бастап 15 күн ішінде Жамбыл облыстық сотына Жамбыл облысының кәмелетке толмағандардың істері жөніндегі мамандандырылған ауданаралық соты арқылы шағым немесе наразылық келтіруге құқылы.

Судья А.

Көшірмесі дұрыс:

Судья А.